정조 6년
壬寅八月十四日辰時。上詣摛文院。齋宿入侍時。行都承旨嚴璹。行左承旨李柱國。右承旨徐有防。左副承旨李在學。右副承旨沈有鎭。同副承旨李時秀。記事官趙興鎭。假注書安邁權。別兼春秋徐龍輔鄭東浚。上具翼善冠衮龍袍。乘輿出協陽門。詣摛文院殿坐。諸臣以次侍衛訖。命書傳敎曰。吏兵換房。有防所啓。今日秋夕祭傳香時。獻官凝善君爔最後入來。以致受香之差晩。事體所在。誠極寒心。凝善君爔。從重推考。何如。上曰。依爲之。出擧條以京畿監司李亨逵綸音諺本上送事狀啓。命書傳敎曰。卿之所上諺本。可謂恰好。以此頒布。可也事回諭。又命書傳敎曰。本閣無在京時任閣臣。前直提學鄭志儉。前直閣金載瓚竝仍任。又命書傳敎曰。明日齋戒相値。次對不得來會。有下詢事。大臣今日入侍事。傳諭。時原任大臣入侍時。判府事鄭存謙。領議政徐命善。判府事鄭弘淳。左議政李福源。以次進伏訖。命善曰。日氣不適。連日陰濕。此時聖體。若何。上曰。一樣矣。上曰。以齋戒之相値。明日賓對。不得來會。故今日卿等預先請來矣。命善曰。不知某事。而下敎若此。故一齊來待矣。上曰。昨見畿邑所下綸音乎。命善曰。見之矣。上曰。此事卿等所見。果謂何如耶。命善曰。不勝惶感。而民意則似必大悅矣。上曰。見朝紙後。知之乎。命善曰。仍爛報而卽爲得見。則其爲下民之惠澤。雖爲無窮。而大抵今年捧糴之道。似必有難矣。上曰。今日見卿而有可賀者矣。卿之子欲爲調用。而頃日出窠者。卽禮賓參奉也。此則殊非待大臣之意。玆際適有相換之窠。故事得順成矣。弘淳曰。不勝惶感。而臣之女壻亦爲蒙恩。此莫非聖恩之罔極也。上曰。卿之女壻。予非留念。而此皆渠之當窠也。弘淳曰。聖敎若此。尤不勝惶感之無地矣。上曰。今日以海西事。欲爲酌處。而有此來會之。下敎矣。命書傳敎曰。一自朝家有德相處分以來。凶孽唱和。變怪層疊。湖獄未竟。而海獄繼起。亨夏等纔勘而瑞集輩又出。人心之陷溺。胡至此極。議者咸曰。今此干紀之滋繁。寔由治獄之太輕。國之有法。所以刑一人。而使千萬人免于刑也。竝宜亟正常刑。以爲後懲。此誠執法之論也。蓋諸囚中。詞證可疑。情理差輕者。姑置勿論。如朴瑞集則作爲詩章。投贈亨夏。而以高義特節稱之。亨夏告由之文。卽是護逆之斷案。則以護逆謂之節義者。果是何許心腸。申炡則景莘之扁堂。承烈之從遊。可見平日之情跡。而亨夏之行。又擔當資送。則明是自中之渠魁。況渠供中。逆能之爲逆。今始知之云者。其包藏之叵測。綻露無餘。李宗弼則己卯名賢。猶爲伸冤。某論伸冤。亦不爲逆之說。爛漫酬酢。以德相亨夏。比之靜菴一流。權榕則瑞集之凶詩。袖傳於亨夏之至親。而可爲事能爲之語。向亨夏說道。李逢源則朝能夕相。被罰於校儒。而猶不知戢。亨夏之去。肆然往別。則其主張凶論之狀。自難掩諱。申延祖榮祖。以亨夏至親。亨夏被罪之後。不少忌憚。榮祖則構出通文。謂以書齋。慘被禍變。不可不會議。延祖則約會榮祖及申炡李宗弼等。主論發通。而手寫其通文。傳送於各處。申宗賢則身爲座首。不畏國法。引接亨夏於鄕廳。肴酒慰饋。出錢贐行。至令吏輩。往拜於所住處。安如岳則渠以保放罪人。又出於今番囚供。設令不參於齋會。可知無憚於出入。又是罪上添罪。此類皆心懷怨誹。眼無刑法。公肆黨護之習。欲與朝廷角勝。向則猶亨夏一人。而今則十亨夏矣。三尺至嚴。實難容貸。一切置辟。廷議固當。而予意猶有不然者。死生趨避之情。蠢動咸具。彼亦人耳。反其好惡之性。甘受黨與之誅者。其故何也。是蓋由於德相爲先正之後孫。而渠輩又居在僻陋之鄕。平日依附。其來已久。畢竟罪案。容或未悉。故不能遽割其阿好。遂敢致疑於處分。轉輾詿誤。以至此爾。大抵朝家之於先正。尊尙有素。登極以後。配享廟庭。以昭契合之盛。親製碑文。庸賁衣冠之藏。見諸事實者。亦不可謂不至矣。德相。以厥後孫得竊儒名。則招徠之尊寵之。冀或有補於朝政。無忝其家聲。而彼顧附麗權奸。憑藉勢焰。動靜語默。惟其指使。只知有權奸。不知有朝家者。厥惟久矣。末乃貫通腸肚。綢繆謀議。顯沮大計。潛圖國脈。至於四字凶言。登諸章奏。又若衛所一語。予果親聽。則眞贓露矣。鐵案成矣。噫嘻。德相。眞所謂家之賊子。國之亂臣。使先正在者。誅絶之。當何如也。故朝家聲討。亦出於不得已。而若其尊尙先正之意。毫無終始之間焉。然則德相雖獲罪於朝廷。卽於先正何干。朝廷雖置辟於德相。亦於先正何傷。大賢之後。背先忘祖。凶國禍家者。間亦有之。雖以我朝近事言之。戊申之獄。趙文正之後裔出焉。若以文正之故。護其犯逆之裔。則是果爲尊文正乎。反爲辱焉耳。今奚獨於德相而疑之哉。此等事情。此箇義理。渠輩惟不知故耳。知則寧有是哉。予所以得其情。而哀矜者。此也。且夫正其罪。曷若服其心。使民有畏而無犯。曷若牖迷而遷善乎。玆以德相之本末。反復申諭。俾有以開曉。而右項諸囚。竝付罔治之義。姑施惟輕之典。朴瑞集申炡李宗弼。嚴刑三次減死絶島。限己身定配。權榕李逢源。嚴刑二次島配。申延祖榮祖定配。申宗賢。嚴刑一次定配。安如岳。亦爲嚴刑定配。至如李來源。則往見亨夏。渠不敢諱。而入北之說。猶屬難明。申應壁則通文受置。雖已自服。而主張斂錢。亦無的證。李壽岳壽采金致英李逈源等。餞別亨夏。誠甚痛惡。而其他罪犯。姑無現發。竝加刑二次放送。趙宗煜則多出錢財。資送亨夏。罪固難赦。而甥姪救窮之說。猶爲渠諉托之端。加刑一次放送。申烓則以炡之弟。爲囚所援。而猶無顯著之罪犯。申時浹則陽復之去。渠雖往見。旣是親査之間。則容有可恕之道。金希集則以其時適遭喪慽。爲不往見之證者。不無所據。申儐則資送亨夏之說。雖甚藉藉。渠旣終始發明。亦無證左之可斷。而又況皆受一次之刑。至於鄭東印宗瑞。則設令渠被人誘囑。出錢資送。原無知識。不足深責。竝放送。而於其決遣之際。按問使與監司。將此綸音。詳諭於諸罪人。仍爲遍頒道內各邑士民等處。使遐方愚頑之類。咸知朝廷好生之德。惟新之意焉。嗚呼。瑞集等秉彝之天。猶有一分未泯。則聽此申諭。亦必如夢得覺而羞前之爲矣。若其他無故之人。設有從前聽聞之誤。尤宜革心改圖。去危就安。如是之後。若或執迷不悟狃惡罔悛。復自陷於黨逆之科。則朝廷亦末如何矣。其毋曰國無法也。仍傳曰。綸音一通書下。卿其祗受後。曉諭諸囚或刑或配或放。申炡朴瑞集李宗弼。論其負犯。合置極律。而相亨兩賊。俱未用法。則此類之先加大辟。在朝家刑政。終不免有倒置之歎。如是處分。不至失刑。至於權榕等諸囚。不過是漸染詿誤而然。今番諸囚加刑。次數度數。竝與前受。劃紙通計。綸音則面飭道伯。仍卽謄布列邑後。卿則卽爲復路事。下諭于黃海道按問使沈頤之處。命善曰。聖敎果當。而此輩則以極律懲治。似得當然矣。上曰。世間寧有如許之道理。而今以密啓辭意論之。此輩之凶獰。不可勝言。然而其凶頑之說。則不忍一一記此矣。命善曰。譸張悖說。眩惑人心。作此怪梗者。卽榮祖。而想其所爲。切切痛惡矣。上曰。果然。而申宗賢則身爲座首。不畏國法。肆然迎接於公廳。輸賂資送之狀。尤極痛惡矣。命善曰。今此處分。似失於太寬。此等之中。自有魁首。拔其本塞其源。盡爲鋤治。然後可以杜日後之亂賊矣。上曰。德相之形跡。綻露無餘。今則何如云也。命善曰。論其罪狀。實難容貸。先除元惡之德相。其餘諸賊。依法斷刑。以振其勵百之道。當然矣。上曰。近來所稱根柢上。又有根柢之說。亦可怪異矣。命善曰。其言似有苗脈而甚可怪也。上曰。以湖獄事觀之。世道雖云如此。古往今來。豈有如泓賊之凶慘者乎。凶疏中湯武之說。其餘叵測。不忍聞之語。不可一一說道。而論其罪狀。死有餘罪。且聞其姪世杓。亦爲承款。而不畏其死云。尤極凶頑。世事雖云罔測。豈料如許變怪之層出乎。命善曰。然矣。存謙曰。鋤除根柢。然後此等之賊。永可止息矣。上曰。近見卿之獻議。則辭意極涉太峻矣。德相之罪。今則無所掩置。而其梟獍心腸。難可測量矣。命善曰。擧國懲討。何可須臾容恕乎。上曰。以所聞所見。渠所謂某樣道理等說。論其情跡。罪不容貸。而今之寬宥含忍。姑施惟輕之典者。實欲其有於變時雍之效矣。命善曰。聖敎。果當矣。上曰。卿等豈盡知我心也。予則每於德相。忍而不發矣。以今番泓賊之招觀之。筵中酬酢。亦皆聞知。此豈非怪訝之一端乎。命善曰。極爲怪矣。福源曰。德相。巨魁也。除去此賊。然後國家永爲安定矣。上曰。邇來日氣過熱。少無開霽之時。而且東風連吹。此甚可悶也。命善曰。然矣。而日氣之如此。有益於晩穀云矣。上曰。安知其必然也。上曰。沈墢欲爲出仕乎。命善曰。年老力衰。出仕與否。姑未知矣。上曰。蔡弘履何以違牌乎。命善曰。差祭矣。上曰。金吾諸堂。誰也。誰也。命善曰。韓光會沈墢尹東晢蔡弘履也。上曰。海西事。今爲酌決。按問使則當爲復路矣。命善曰。似然矣。上曰。此事極可痛惡也。自朝家發配罪人。何以迎接於鄕廳。自同平人。待以酒肴。且收斂於近百人。資送以七百餘金。又令吏輩。往拜於所住處。其所行習。無非可怪可惡之事。其時監司。發配地方官平山府使。宜當各別檢飭。而看作尋常。小不禁懲。而今番諸賊。接跡而起。此蓋由於不善禁飭之致。其時監司。發配地方官平山府使。則難免其罪矣。命善曰。此敎誠可當然矣。福源曰。其時審覈使。則似爲無罪矣。上曰。何以然乎。福源曰。非但其前回還而已。此等酌決。則皆由於監司矣。上曰。其然乎。命善曰。似可然矣。上曰。其時監司及發配地方官。用何律而可得其宜乎。命善曰。監司則削職。而地方官則竄配。似可便當矣。上曰。其時平山府使。亦無異同。何以處之則可乎。命善曰。比於監司與發配地方官。似可稍輕矣。上曰。此事異於他事。境內若是擾亂。爲官長者。豈有不聞不知之理乎。命善曰。未及聞知。不是異事也。上曰。禮判所見。何如耶。禮曹判書鄭民始曰。其時之不善檢飭。彼此一般。罪則似無輕重矣。上曰。渠則前後蒙恩。非比他人。而且出入近侍之列。則警動必倍於他人。竭誠報效。在渠爲當然之道理。佯若而不告朝廷。且當其時。雖有上京之行。寧有不聞之理乎。論其罪狀。可無輕重之別矣。命善曰。雖然。以臣之所見言之。似可有輕重矣。上曰。然則徒配。可也。而其時平山兼任守令。亦不可無罪矣。命書傳敎曰。向來亨夏査事。別遣審覈之使。下去本道推問。蓋以時値藏刑。有難設鞫故也。事面無異鞫獄。亨夏發配之時。任其行止。迂路至平山。出入鄕廳。自同平人。甚至有七百金資送。近百人出錢之擧。而瑞炡弼等許多罪犯。亦莫不由於此。此之不已。來頭自鞠廳。減死發配之類。亦將有似此擧措。該道方伯。守令。烏可免重勘。黃海前監司李敬養削職。發配地方官海州判官金宗範定配。雖以本邑言之。亨夏之如是跳跟。身爲官長。豈有不聞不知之理乎。不卽馳告營門。至今未免掩置。渠在近侍。警動必倍他人。設令受由上京。此不足爲寬恕之端。平山前府使柳孝源徒配。兼任守令問名。爲先削職。上曰。此事不得已有處分。而兼官之名則問于柳孝源。捧傳旨。可也。命善曰。處分。果爲適當矣。又命書傳敎曰。向以寶鑑跋文事。有上來釐正之命。而訖今幾日。尙無動靜。未知重臣以情勢自處故然耶。所謂情勢云者。指䵝昧難明之事。而業已昭暴無餘矣。重臣又或以進退。有咨且之意乎。此則不無欲其入。而閉其門之嫌。況無彼無此。而咸欲保合。卽予一副當苦心成憲。因重臣被竄者。方欲賜環。到今在重臣。尤無執引之端。行司直金鍾秀斯速上來。改進文字事。卽爲下諭。跡雖駭妄。情出劻怯。俾渠尋自新之方。俾重臣得進身之階。不害爲兩便之政。洪州牧竄配罪人沈念祖放送。上曰。今則畿甸民人。稍可安堵乎。命善曰。預先頒布。稍勝於歲末停捧。而多有前頭之利。人民庶可安定矣。民始曰。比於歲末停捧。其惠不些矣。上曰。今番罪人以多少論之。其中最多者申哥。而其時發配。只爲二人乎。命善曰。然矣。上曰。今則海湖兩道伯。當爲發巡矣。命善曰。似然。而錦伯則母病非輕云。侍下情境。誠甚可悶矣。上曰。然則其何以處之耶。命善曰。許身於國家者。自多有如此等事。而臣聞之。左相以爲。不知某日某時。有如何之事。而竊恐有不復相見之慮云。其言極可愴然矣。上曰。其在孝理之情。誠爲可悶也。命善曰。其間如或無事瓜歸。則誠可好事。而如有不幸。則痛結終身。世間豈有如此之情事乎。上曰。此事誠甚難處。而今年之內。四次迎送。豈非軫念之處乎。命書傳敎曰。政官牌招開政。上曰。當該院隷。令攸司科治。出榻敎又命書傳敎曰。別雲劍有頉之代。纔已改落點矣。聞以本職拘礙云。別雲劍鄭尙淳。本職許遞。使之入參。有防所啓。別雲劍鄭尙淳。時無職名。令該曹口傳付軍職。何如。上曰。依爲之。出擧條上曰。別雲劍鄭尙淳。口傳付軍職。榻前定奪上命政官入侍。吏曹判書李性源進伏。上曰。今日政。守令作窠。幾何耶。性源曰。海州白川臨陂矣。上曰。誰可爲之。性源曰。海州則漢城庶尹兪漢炅。可爲之矣。白川則以全州判官趙長鎭。旣爲擬望矣。上曰。長鎭。以善治之效。向有准職承傳矣。然則全州誰可代之。性源曰。今方啓請擬望矣。性源所啓。全州判官。今當差出。而本州以營下劇邑。素稱難治。不可不擇差。同道有聲績未準朔守令。竝擬。何如。上曰。依爲之。出擧條命書傳敎曰。此時營下守令。不可曠官。海州判官當日辭朝。全州判官。今日政。各別擇差。上曰。傳敎謄書之時。每多誤錯。向來以酺祭傳敎言之。甚可怪也。命善曰。此事極爲駭然。此後各別申飭。宜矣。命善所啓。有官員衙門。皆有印信。而景慕宮官員。尙無印信。凡有文書。皆用白文。事涉未安。印信一顆卽爲造送事。分付該曹。何如。上曰。依爲之。出擧條命書傳敎曰。同副承旨馳詣宗廟。左承旨馳詣永禧殿景慕宮。奉審摘奸以來。以知事李衍祥卒逝單子。命書傳敎曰。向來力辭官職。愍其悲苦之懇。雖不得已從許。而自是厥後。益有向用之意。蓋以如今澆俗。能遂退處之志故耳。遽聞長逝。實所不料。弔祭等事。自有常典。而其子闋服後。令該曹調用。示予嗟惜之意。上命大臣先退。旣而。諸臣以次退出。